S zweiti Highlight isch s Zentrum vo de Macht - Washington DC gsi! Zerst händ mir  s Capitol in Agriff gno. Scho vo Wiitem isch eus de wiss Kuppelbau is Aug gstoche. Nachdem mir's umrundet und vo allne Siite abknipst händ, sind mir froh gsi wieder i euses klimatisierte Auto zruggzchöne, da d Hitz fast unushaltbar gsi isch. S nächste Ziel isch natürli s wisse Huus vom Obama gsi. Majestätisch isch es wiit vorne det gstande, bewacht vo vielne Poliziste. Wenigstens hät mer durch d Gitterstäb chöne durefötele, so dass es nöd wie im Gfängnis usgseh hät;-) Nach em Mittag händ mir dänn aber  definitiv de Hitz welle uswiche und händ drum s Nationalmuseum vo de amerikanische Gschicht welle bsueche. Das hät sich aber als nöd ganz eifachi Sach usegstellt, da mir zerst no en Parkplatz brucht händ...und das isch i dere Stadt definitiv fast ein Ding der Unmöglichkeit!!! Nach langem Sueche händ mir eus dänn für es Parkhuus entschiede (wo mir wiiterhin nach eme Parkplatz händ müesse sueche, da's fast voll gsi isch!) Nach de erfolgriiche Pass- und Kofferrumkontrolle und eme gfundne Parkplatz isch dänn  ändlich richtig chüelem Museum gange...